Is-seba' laqgħa tal-Konferenza mas-Serbja dwar l-Adeżjoni fil-livell Ministerjali saret illum fi Brussell biex jinfetħu n-negozjati dwar il-Kapitolu 6 - Il-liġi tal-kumpaniji u l-Kapitolu 30 - Relazzjonijiet esterni. Id-delegazzjoni tal-Unjoni Ewropea kienet immexxija mis-Sur Sven Mikser, Ministru għall-Affarijiet Barranin, f'isem il-Presidenza Estonjana tal-Kunsill tal-Unjoni Ewropea. Il-Kummissjoni Ewropea kienet irrappreżentata mis-Sur Johannes Hahn, Kummissarju għall-Politika Ewropea tal-Viċinat u n-Negozjati għat-Tkabbir. Id-delegazzjoni Serba kienet immexxija mis-Sinjura Jadranka Joksimović, Ministru għall-integrazzjoni Ewropea. Bil-Konferenza tal-lum, minn total ta' 35 kapitolu ta' negozjar, 12-il kapitolu issa nfetħu għan-negozjati, li minn dawn diġà ngħalqu żewġ kapitoli proviżorjament. Ser jiġu ppjanati aktar Konferenzi dwar l-Adeżjoni, kif xieraq, sabiex il-proċess jitmexxa 'l quddiem fl-ewwel nofs tal-2018. In-negozjati dwar l-adeżjoni tnedew f'Jannar 2014. Kapitoli li nfetħu Rigward il-ftuħ tan-negozjati dwar il-Kapitolu 6 - Il-liġi tal-kumpaniji u l-Kapitolu 30 - Relazzjonijiet esterni, l-Unjoni eżaminat mill-qrib l-istat ta' tħejjija attwali tas-Serbja. Bil-fehim li s-Serbja għandha tkompli tagħmel progress fl-allinjament mal-acquis u fl-implimentazzjoni tiegħu f'dawn il-kapitoli, l-UE nnotat li hemm punti ta' riferiment li għandhom jintlaħqu għall-għeluq proviżorju ta' dawn il-kapitoli. Barra minn hekk, l-UE ssottolinjat li ser tiddedika attenzjoni partikolari għall-monitoraġġ tal-kwistjonijiet speċifiċi kollha msemmijin fil-pożizzjonijiet komuni tagħha. Il-monitoraġġ tal-progress fl-allinjament mal-acquis u fl-implimentazzjoni tiegħu ser ikompli matul in-negozjati. Il-Konferenza ser ikollha terġa' lura għal dawn il-kapitoli f'ħin xieraq. Il-punti ta' riferiment għal kull kapitolu miftuħ huma kif ġej: Kapitolu 6 - Il-liġi tal-kumpaniji Is-Serbja tallinja l-Liġi tagħha dwar is-Swieq Kapitali, u l-leġislazzjoni ta' implimentazzjoni rilevanti, mad-Direttiva dwar it-Trasparenza. Is-Serbja tallinja l-Liġi tagħha dwar il-Kumpaniji, u l-leġislazzjoni ta' implimentazzjoni rilevanti, mal-acquis tal-Liġi tal-Kumpaniji, b'mod partikolari billi tintroduċi dispożizzjonijiet dwar fużjonijiet transkonfinali; Is-Serbja tikkompleta l-allinjament mad-Direttiva dwar Offerti ta' Xiri. Is-Serbja tallinja l-leġislazzjoni tagħha dwar il-kontabbiltà u l-awditjar statutorju, inkluż il-leġislazzjoni ta' implimentazzjoni, mal- . Għandha tingħata attenzjoni partikolari għar-rekwiżiti dwar l-assigurazzjoni tal-kwalità, l-investigazzjonijiet u s-sanzjonijiet għall-awditjar statutorju ta' entitajiet ta' interess pubbliku u għal finanzjament u riżorsi adegwati għas-sistema ta' superviżjoni tal-awditjar pubbliku. Kapitolu 30 - Relazzjonijiet esterni Is-Serbja tissieħeb mad-WTO u tiżgura rekord tajjeb ta' allinjament mal-pożizzjonijiet tal-UE fid-WTO. Is-Serbja tippreżenta lill-Kummissjoni pjan ta' azzjoni għat-tħejjijiet tagħha li fadal f'termini ta' allinjament leġislattiv, biex b'hekk il-ftehimiet internazzjonali jinġiebu f'konformità mal-acquis u t-tisħiħ tal-kapaċità amministrattiva u ta' kontroll biex jiġu żgurati l-applikazzjoni sħiħa u l-infurzar tal-acquis f'dan il-kapitolu mill-jum tal-adeżjoni.